S-552/2018

Mál þetta, sem dómtekið var í dag, er höfðað með ákæru, útgefinni af lögreglustjóranum á höfuðborgarsvæðinu 11. september 2018, á hendur V-x-x B-x-x, kt. [...],[...], Reykjavík fyrir eftirfarandi sérrefsi- og hegningalagabrot:

I.

Fíkniefnalagabrot með því að hafa þriðjudaginn 3. apríl 2018 haft í vörslum sínum í sölu- og dreifingarskyni 205,42 grömm af hassi, 18,89 grömm af kókaíni, 185 stykki ecstasy, 87,14 grömm af amfetamíni og 0,46 grömm af ecstasy sem fannst við leit lögreglu á og við heimili ákærða og [...], Kópavogi.

Telst þetta varða við 2. gr., sbr. 5. og 6. gr. laga um ávana- og fíkniefni nr. 65/1974, sbr. lög nr. 13/1985 og lög nr. 68/2001, og 2. gr., sbr. 1. mgr. 14. gr., reglugerðar um ávana- og fíkniefni og önnur eftirlitsskyld efni nr. 233/2001, sbr. reglugerð nr. 848/2002.

II.

Peningaþvætti, með því að hafa um nokkurt skeið fram til þriðjudagsins 3. apríl 2018 tekið við, aflað sér og/eða umbreytt ávinningi með sölu- og dreifingu ótiltekins magns fíkniefna og/eða eftir atvikum með öðrum ólögmætum og refsiverðum hætti, samtals að fjárhæð 197.000 krónur, en fjármunirnir fundust við leit á heimili ákærða að [...], Kópavogi.

Telst þetta varða við 1. mgr., sbr. 2. mgr. 264. gr. almennra hegningarlaga nr. 19/1940.

III.

Fíkniefnalagabrot með því að hafa föstudaginn 24. nóvember 2017 haft í vörslum sínum 24 stykki ecstasy sem ákærði framvísaði gagnvart lögreglu er hún stöðvaði akstur hans við Fjarðarhraun, til móts við Hafnarfjarðarveg.

Telst þetta varða við 2. gr., sbr. 5. og 6. gr. laga um ávana- og fíkniefni nr. 65/1974, sbr. lög nr. 13/1985 og lög nr. 68/2001, og 2. gr., sbr. 1. mgr. 14. gr., reglugerðar um ávana- og fíkniefni og önnur eftirlitsskyld efni nr. 233/2001, sbr. reglugerð nr. 848/2002.

Þess er krafist að ákærði verði dæmdur til refsingar og til greiðslu alls sakarkostnaðar. Þá er krafist upptöku á 205,42 grömmum af hassi, 18,89 grömmum af kókaíni, 185 stykkjum af ecstasy, 87,14 grömmum af amfetamíni, 0,46 grömmum af ecstasy og 24 stykkjum af ecstacy, sem og á 197.000 krónum, en allt framangreint var haldlagt við leit lögreglu hjá hinum ákærða, samkvæmt 6. og 7. mgr. 5. gr. laga nr. 65/1974 (og 2. mgr. 14. gr. reglugerðar nr. 233/2001), 1. mgr. 69. gr. og 1. tl. 1. mgr. 69. gr. b. almennra hegningarlaga nr. 19/1940.

Ákærði sótti ekki þing við þingfestingu málsins og hafði ekki boðað forföll en ákæra og fyrirkall á hendur honum var birt í Lögbirtingarblaði hinn 14. janúar 2019 með heimild í 3. mgr. 156. gr. laga nr. 88/2008 um meðferð sakamála, þar sem fyrir liggur að ákærði dvelur ekki á skráðu lögheimili. Verður málið því dæmt samkvæmt heimild í a-lið 1. mgr. 161. gr. laga nr. 88/2008 um meðferð sakamála, enda var þess getið í fyrirkallinu að þannig gæti farið um meðferð málsins.

Með vísan til framanritaðs og til rannsóknargagna málsins telst framangreind háttsemi sönnuð og er hún rétt heimfærð til refsiákvæða í ákæru.

Ákærði er fæddur í [...]. Samkvæmt framlögðu sakavottorði, dagsettu 5. september 2018, hefur ákærði ekki áður gerst sekur um refsiverða háttsemi.

Með hliðsjón af framangreindu, sakarefni þessa máls og 77. gr. almennra hegningarlaga nr. 19/1940, þykir refsing ákærða hæfilega ákveðin fangelsi í 6 mánuði en fresta skal fullnustu refsingarinnar og falli hún niður að liðnum tveimur árum frá birtingu dóms þessa, haldi ákærði almennt skilorð 57. gr. laga nr. 19/1940, sbr. 4. gr. laga nr. 22/1955.

Með vísan til lagaákvæða í ákæru eru gerð upptæk til ríkissjóðs 205,42 grömm af hassi, 18,89 grömm af kókaíni, 209 stykki af ecstasy, 87,14 grömm af amfetamíni, 0,46 grömm af ecstasy og 197.000 krónur, sem lögregla lagði hald á við rannsókn málsins.

Ákærði greiði 424.140 krónur í sakarkostnað.

Þ-kvk-nf L-kvk-nf, aðstoðarmaður dómara, kveður upp dóminn.

D Ó M S O R Ð:

Ákærði, V-x-x B-x-x, sæti fangelsi í 6 mánuði en fresta skal fullnustu refsingarinnar og falli hún niður að liðnum tveimur árum frá birtingu dóms þessa, haldi ákærði almennt skilorð 57. gr. laga nr. 19/1940, sbr. 4. gr. laga nr. 22/1955.

Upptæk eru gerð til ríkissjóðs 205,42 grömm af hassi, 18,89 grömm af kókaíni, 209 stykki af ecstasy, 87,14 grömm af amfetamíni, 0,46 grömm af ecstasy og 197.000 krónur, sem lögregla lagði hald á við rannsókn málsins.

Ákærði greiði 424.140 krónur í sakarkostnað.

Þ-kvk-nf L-kvk-nf